钦定古今图书集成/理学汇编/学行典/第075卷 > 汉黄石公素书 > 《原始章》
## 钦定古今图书集成/理学汇编/学行典/第075卷 > 汉黄石公素书 > 《原始章》

道者人之所蹈，使万物不知其所由。

〈注〉道之衣被万物，广矣，大矣。一动息，一语默，一出处，一饮食，大而八纮之表，小而芒芥之内，何适而非道也。“仁不足以名，故仁者见之谓之仁；智不足以尽，故智者见之谓之智；百姓不足以见，故日用而不知也。”

《德》者人之所得，使万物各得其所欲。

〈注〉有求之谓欲，欲而不得，非德之至也。求于规矩者，得方圆而已矣；求于权衡者，得轻重而已矣。求于德者，无所欲而不得。君臣父子得之以为君臣父子；昆虫草木，得之以为昆虫草木。大得以成大，小得以成小，迩之一身，远之万物，盖无所欲而不得也。